Մասնավորապես, պայմանավորվածություն ձեռք բերվեց քրեաբանական հետազոտություններ իրականացնել Արցախի Հանրապետությունում գողությունների (այդ թվում` բնակարանային գողություններ) պատճառների և նպաստող պայմանների, դրանց կրիմինալոգիական և վիկտիմոլոգիական գործոնների բացահայտման ուղղությամբ: Վերը նշված ուղղություններով բուն հետազոտական աշխատանքները իրականացնելու նպատակով 2017թ. հուլիսին Քրեաբանության կիրառական հիմնախնդիրների գիտահետազոտական կենտրոնի մասնագետները գործուղվեցին Արցախ, որտեղ էլ գողությունների (այդ թվում` բնակարանային գողություններ) պատճառների և նպաստող պայմանների, դրանց կրիմինալոգիական և վիկտիմոլոգիական գործոնների բացահայտմանն ուղղված քրեաբանական հետազոտության շրջանակներում ԱՀ Դատական դեպարտամենտի արխիվում իրականացվեց գողությունների վերաբերյալ 2008-2016թթ. ընթացքում ԱՀ դատարանների կողմից քննված 100 քրեական գործերի ուսումնասիրություն: Մասնավորապես, հատուկ կազմված քրեական գործերի ուսումնասիրման հարցաթերթի միջոցով կատարվեց գողությունների վերաբերյալ քրեական գործերի ուսումնասիրություն: Նշված ուսումնասիրության ընթացքում առանձնահատուկ ուշադրություն է դարձվել հանցագործության դեպքին, հանցանքի կատարման վայրին և ժամին, հանցագործի անձնային առանձնահատկություններին, նրանց սոցիալ-ժողովրդագրական տվյալներին և կրիմինալոգիական առումով էական նշանակություն ունեցող այլ տվյալներին: Խորությամբ վեր են հանվել նաև գողություններից տուժողների անձնային առանձնահատկությունները, նրանց վարքագիծը հանցագործությունից առաջ, ընթացքում և հանցագործությունից հետո, նրանց սոցիալ-ժողովրդագրական առանձնահատկությունները, վիկտիմ վարքագծի առանձնահատկությունները, հանցագործության զոհ դառնալու դեպքում իրավապահ մարմիններին դիմելու փաստը և այլն: